title: Rozhodnutie Rady 2005/211/SVV z 24. februára 2005 o zavedení niektorých nových funkcií pre Schengenský informačný systém vrátane boja proti terorizmu

text:
               15.3.2005

               SK

               Úradný vestník Európskej únie

               L 68/44

      ROZHODNUTIE RADY 2005/211/SVV
   z 24. februára 2005
   o zavedení niektorých nových funkcií pre Schengenský informačný systém vrátane boja proti terorizmu
   RADA EURÓPSKEJ ÚNIE,
   so zreteľom na Zmluvu o založení Európskej únie, a najmä na jej článok 30 ods. 1 písm. a) a b), článok 31 písm. a) a b) a článok 34 ods. 2 písm. c),
   so zreteľom na podnet Španielskeho kráľovstva (1),
   so zreteľom na stanovisko Európskeho parlamentu (2),
   keďže:

               (1)

               Schengenský informačný systém, ďalej len „SIS“, zriadený podľa ustanovení hlavy IV dohovoru z roku 1990, ktorým sa vykonáva Schengenská dohoda zo 14. júna 1985 o postupnom zrušení kontrol na spoločných hraniciach (3), ďalej len „Schengenský dohovor z roku 1990“, predstavuje základný nástroj uplatňovania ustanovení schengenského acquis, ako je zahrnuté do rámca Európskej únie.

               (2)

               Uznala sa potreba vytvoriť novú, druhú generáciu Schengenského informačného systému, ďalej len „SIS II“, s cieľom zohľadniť rozšírenie Európskej únie a zaviesť nové funkcie pri súčasnom využití výhod najnovšieho vývoja v oblasti informačných technológií a boli prijaté prvé opatrenia na vyvinutie tohto nového systému.

               (3)

               Niektoré úpravy existujúcich ustanovení a zavedenie niektorých nových funkcií sa už uskutočnili aj vo vzťahu k súčasnej verzii SIS, najmä pokiaľ ide o poskytnutie prístupu k určitým druhom údajov vložených do SIS orgánom, ktorých riadne plnenie úloh by bolo uľahčené, ak by mohli vyhľadávať v týchto údajoch, vrátane Europolu a národných členov Eurojustu, rozšírenie kategórií chýbajúcich predmetov, o ktorých sa môžu vkladať vyhlásenia pátrania a zaznamenávanie prenosov osobných údajov. Najprv treba zabezpečiť v každom členskom štáte technické prostriedky potrebné na tento účel.

               (4)

               Závery zasadnutia Európskej rady v Laekene 14. a 15. decembra 2001 a najmä závery 17 (spolupráca medzi špecializovanými protiteroristickými útvarmi), 43 (Eurojust a policajná spolupráca so zreteľom na Europol) a akčný plán z 21. septembra 2001 proti terorizmu uvádzajú potrebu zlepšiť SIS a zdokonaliť jeho možnosti.

               (5)

               Okrem toho je užitočné prijať vo všetkých členských štátoch ustanovenia s ohľadom na výmenu všetkých doplnkových informácií prostredníctvom orgánov určených na tento účel (Supplementary Information Request at National Entry), čo poskytne týmto orgánom spoločný právny základ v rámci ustanovení Schengenského dohovoru z roku 1990 a stanoví pravidlá vymazávania údajov uchovávaných týmito orgánmi.

               (6)

               Ustanovenia v tomto rozhodnutí týkajúce sa Europolu stanovujú iba právny rámec pre prístup do Schengenského informačného systému a nie je nimi dotknuté budúce prijímanie potrebných opatrení, ktoré stanovujú jeho technické riešenia a finančné dôsledky.

               (7)

               Ustanovenia v tomto rozhodnutí týkajúce sa národných členov Eurojustu a ich asistentov ustanovujú iba právny rámec pre prístup do Schengenského informačného systému a nie je nimi dotknuté budúce prijímanie potrebných opatrení, ktoré stanovujú jeho technické riešenia a finančné dôsledky.

               (8)

               Ustanovenia týkajúce sa prístupu Europolu a národných členov Eurojustu a ich asistentov k údajom SIS tvoria len prvú fázu a nie sú nimi dotknuté ďalšie rokovania o rozšírení tejto možnosti na ďalšie ustanovenia Schengenského dohovoru z roku 1990.

               (9)

               Zmeny a doplnenia, ktoré sa majú preto vykonať v ustanoveniach schengenského acquis, ktoré sa zaoberá Schengenským informačným systémom, sa skladajú z dvoch častí: z tohto rozhodnutia a nariadenia Rady podľa článku 66 Zmluvy o založení Európskeho spoločenstva. Dôvodom je, ako sa uvádza v článku 93 Schengenského dohovoru z roku 1990, že účelom Schengenského informačného systému je udržiavať na územiach členských štátov verejný poriadok a verejnú bezpečnosť vrátane národnej bezpečnosti a uplatňovať ustanovenia uvedeného dohovoru o pohybe osôb na týchto územiach používaním informácií oznamovaných prostredníctvom SIS v súlade s ustanoveniami uvedeného dohovoru. Keďže niektoré ustanovenia Schengenského dohovoru z roku 1990 sa majú uplatňovať zároveň na oba účely, je vhodné zmeniť a doplniť tieto ustanovenia rovnako súbežnými aktmi založenými na každej zo zmlúv.

               (10)

               Týmto rozhodnutím nie je dotknuté budúce prijatie potrebných právnych predpisov, ktoré podrobne opisujú právnu štruktúru, ciele, prevádzku a používanie SIS II, ako sú napríklad, a nielen, pravidlá ďalej definujúce kategórie údajov, ktoré sa budú vkladať do systému, účely, na ktoré sa tieto budú vkladať, a kritériá na ich vloženie, pravidlá týkajúce sa obsahu záznamov SIS, vzájomné prepojenie vyhlásení pátrania, ich kompatibilita a ďalšie pravidlá prístupu k údajom SIS a ochrany osobných údajov a ich kontroly.

               (11)

               Pokiaľ ide o Island a Nórsko, toto rozhodnutie predstavuje ďalší vývoj ustanovení schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a vývoji schengenského acquis (4), ktoré patria do oblasti uvedenej v článku 1 písm. G rozhodnutia Rady 1999/437/ES zo 17. mája 1999 o určitých vykonávacích ustanoveniach k tejto dohode.

               (12)

               Spojené kráľovstvo sa zúčastňuje na tomto rozhodnutí v súlade s článkom 5 protokolu, ktorým sa začleňuje schengenské acquis do rámca Európskej únie a ktorý je pripojený k Zmluve o Európskej únii a Zmluve o založení Európskeho spoločenstva, a s článkom 8 ods. 2 rozhodnutia Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (5).

               (13)

               Írsko sa zúčastňuje na tomto rozhodnutí v súlade s článkom 5 protokolu, ktorým sa začleňuje schengenské acquis do rámca Európskej únie a ktorý je pripojený k Zmluve o Európskej únii a Zmluve o založení Európskeho spoločenstva, a s článkom 6 ods. 2 rozhodnutia Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (6).

               (14)

               Týmto rozhodnutím nie je dotknutá úprava čiastočnej účasti Spojeného kráľovstva a Írska na schengenskom acquis, ako je vymedzená v rozhodnutí 2000/365/ES a v rozhodnutí 2002/192/ES.

               (15)

               Toto rozhodnutie predstavuje právny akt, ktorý je založený na schengenskom acquis alebo s ním inak súvisí v zmysle článku 3 ods. 2 aktu o pristúpení,

         ROZHODLA TAKTO:
   Článok 1
   Ustanovenia Schengenského dohovoru z roku 1990 sa menia a dopĺňajú takto:

               1.

               V článku 92 sa dopĺňa tento odsek:
               „4.   Členské štáty si v súlade s vnútroštátnymi právnymi predpismi vymieňajú prostredníctvom orgánov určených na tento účel (SIRENE) všetky doplnkové informácie potrebné pri vkladaní vyhlásení pátrania a umožňujúce prijatie vhodných opatrení v prípadoch, keď sa osoby a veci, v súvislosti s ktorými sa údaje vložili do Schengenského informačného systému, nájdu ako výsledok vyhľadávania v tomto systéme. Takéto informácie sa použijú len na účel, na aký sa zasielali.“

               2.

               Článok 94 ods. 2 písm. b) sa nahrádza takto:

                           „b)

                           veci uvedené v článkoch 99 a 100.“

               3.

               Prvý pododsek článku 94 ods. 3 sa nahrádza takto:
               „3.   Pri osobách sa uvádzajú najviac tieto údaje:

                           a)

                           priezvisko a mená, prípadne prezývky zaznamenané oddelene;

                           b)

                           zvláštne nemenné fyzické znaky;

                           c)

                           […];

                           d)

                           miesto a dátum narodenia;

                           e)

                           pohlavie;

                           f)

                           štátna príslušnosť;

                           g)

                           či sú dotknuté osoby ozbrojené, násilné, alebo na úteku;

                           h)

                           dôvod vyhlásenia pátrania;

                           i)

                           opatrenia, ktoré sa majú prijať;

                           j)

                           v prípadoch vyhlásenia pátrania podľa článku 95: druh trestného činu (trestných činov).“

               4.

               Článok 99 ods. 1 sa nahrádza takto:
               „1.   Údaje o osobách alebo vozidlách, plavidlách, lietadlách a kontajneroch sa zaznamenávajú v súlade s vnútroštátnym právom členského štátu vyhlasujúceho pátranie zaznamenané na účely registrácie podliehajúcej zvláštnemu režimu alebo cielenej kontrole podľa odseku 5.“

               5.

               Posledná veta článku 99 ods. 3 sa nahrádza takto:
               „Členské štáty vyhlasujúce pátranie podľa tohto odseku sú povinné informovať o tom ostatné členské štáty.“

               6.

               Prvá veta článku 99 ods. 5 sa nahrádza takto:
               „5.   Pri cielenej kontrole uvedenej v odseku 1 možno v súlade s predpismi vnútroštátneho práva vykonávať prehliadky osôb, vozidiel, plavidiel, lietadiel, kontajnerov alebo prevážaných predmetov na účely uvedené v odsekoch 2 a 3.“

               7.

               Článok 100 ods. 3 sa nahrádza takto:
               „3.   Zahŕňajú sa tieto kategórie ľahko rozoznateľných vecí:

                           a)

                           ukradnuté, spreneverené alebo stratené motorové vozidlá so zdvihovým objemom motora väčším ako 50 cm3, plavidlá a lietadlá;

                           b)

                           ukradnuté, spreneverené alebo stratené prívesy s pohotovostnou hmotnosťou väčšou ako 750 kg, obytné prívesy a priemyselné vybavenie, prívesné motory a kontajnery;

                           c)

                           ukradnuté, spreneverené alebo stratené strelné zbrane;

                           d)

                           ukradnuté, spreneverené alebo stratené nevyplnené úradné dokumenty;

                           e)

                           ukradnuté, spreneverené, stratené alebo neplatné vydané doklady totožnosti, ako napríklad pasy, preukazy totožnosti, vodičské preukazy, povolenia na pobyt a cestovné doklady;

                           f)

                           ukradnuté, spreneverené, stratené alebo neplatné osvedčenia o registrácii vozidla a tabuľky s evidenčnými číslami vozidiel;

                           g)

                           bankovky (registrované bankovky);

                           h)

                           ukradnuté, spreneverené alebo stratené cenné papiere a platobné prostriedky, ako napríklad šeky, kreditné karty, dlhopisy, akcie a podielové listy.“

               8.

               K článku 101 ods. 1 sa na konci pripája táto veta:
               „Prístup k údajom vloženým do Schengenského informačného systému a právo na priame vyhľadávanie v týchto údajoch však môžu mať aj vnútroštátne súdne orgány, okrem iného tie, ktoré sú zodpovedné za začatie trestného stíhania v trestnom konaní a súdneho vyšetrovania pred vznesením obžaloby pri vykonávaní svojich úloh podľa vnútroštátnych právnych predpisov.“

               9.

               Vkladajú sa tieto články:
               „Článok 101a
               1.   Európsky policajný úrad (Europol) má pri plnení svojich úloh na svoje vlastné náklady právo prístupu k údajom vloženým do Schengenského informačného systému a priameho vyhľadávania v nich v súlade s článkami 95, 99 a 100.
               2.   Europol môže vyhľadávať len tie údaje, ktoré potrebuje na plnenie svojich úloh.
               3.   Ak vyhľadávanie Europolom odhalí existenciu vyhlásenia pátrania v Schengenskom informačnom systéme, Europol o ňom spôsobom určeným v dohovore o Europole informuje členský štát, ktorý pátranie vyhlásil.
               4.   Používanie informácií získaných zo Schengenského informačného systému podlieha súhlasu dotknutého členského štátu. Ak členský štát povolí použitie takýchto informácií, nakladanie s nimi sa spravuje dohovorom o Europole. Europol môže oznamovať takéto informácie tretím štátom a tretím subjektom iba so súhlasom dotknutého členského štátu.
               5.   Europol môže požiadať dotknutý členský štát o doplnkové informácie v súlade s ustanoveniami vymedzenými v dohovore o Europole.
               6.   Europol:

                           a)

                           zaznamená každé vyhľadávanie, ktoré uskutočnil, v súlade s ustanoveniami článku 103;

                           b)

                           bez toho, aby boli dotknuté odseky 4 a 5, nesmie spájať časti Schengenského informačného systému ani prenášať údaje tam obsiahnuté, ku ktorým má prístup, do žiadneho počítačového systému na zber a spracovanie údajov, ktorý prevádzkuje Europol alebo ktorý je v Europole, ani ukladať alebo inak kopírovať akékoľvek časti Schengenského informačného systému;

                           c)

                           obmedzí prístup k údajom v Schengenskom informačnom systéme na osobitne oprávnených zamestnancov Europolu;

                           d)

                           prijme a uplatňuje opatrenia ustanovené v článku 118;

                           e)

                           umožní spoločnému dozornému orgánu, zriadenému podľa článku 24 dohovoru o Europole, preskúmať činnosti Europolu pri výkone svojho práva na prístup a vyhľadávanie údajov vložených do Schengenského informačného systému.

                     Článok 101b
               1.   Národní členovia Eurojustu a ich asistenti majú právo na prístup k údajom vloženým v súlade s článkami 95 a 98 do Schengenského informačného systému a na vyhľadávanie v nich.
               2.   Národní členovia Eurojustu a ich asistenti môžu vyhľadávať len tie údaje, ktoré potrebujú na plnenie svojich úloh.
               3.   Ak vyhľadávanie národným členom Eurojustu odhalí existenciu vyhlásenia pátrania v Schengenskom informačnom systéme, informuje o ňom členský štát, ktorý pátranie vyhlásil. Každé oznámenie informácií získaných pri takomto vyhľadávaní možno oznámiť tretím štátom a tretím subjektom iba so súhlasom členského štátu, ktorý pátranie vyhlásil.
               4.   Žiadne ustanovenie tohto článku sa nesmie vykladať tak, aby ním boli dotknuté ustanovenia rozhodnutia Rady, ktorým sa zriaďuje Eurojust, o ochrane údajov a zodpovednosti za neoprávnené alebo nesprávne spracovanie týchto údajov národnými členmi Eurojustu alebo ich asistentmi, alebo aby ním boli dotknuté právomoci spoločného dozorného orgánu, zriadeného podľa článku 23 uvedeného rozhodnutia Rady.
               5.   Každé vyhľadávanie, ktoré urobí národný člen Eurojustu alebo asistent, sa zaznamená v súlade s ustanoveniami článku 103 a každé použitie údajov, ku ktorým mali prístup, sa zaregistruje.
               6.   Žiadne časti Schengenského informačného systému sa nesmú spájať ani prenášať údaje tam obsiahnuté, ku ktorým majú prístup národní členovia alebo ich asistenti, do počítačového systému na zber a spracovanie údajov, ktorý prevádzkuje Eurojust alebo ktorý je v Eurojuste, ani sa nesmú sťahovať žiadne časti Schengenského informačného systému.
               7.   Prístup k údajom v Schengenskom informačnom systéme sa obmedzí na národných členov a ich asistentov a nerozšíri sa na zamestnancov Eurojustu.
               8.   Prijmú a uplatňujú sa opatrenia ustanovené v článku 118.“

               10.

               Článok 103 sa nahrádza takto:
               „Článok 103
               Každý členský štát zabezpečí, aby orgán spravujúci súbor údajov zaznamenal každý prenos osobných údajov v národnej sekcii Schengenského informačného systému na účely kontroly, či bolo vyhľadávanie prípustné. Záznam sa môže použiť iba na tento účel a vymaže sa čo najskôr po uplynutí jedného roka a najneskôr po uplynutí troch rokov.“

               11.

               Vladá sa tento článok:
               „Článok 112a
               1.   Osobné údaje uchovávané v súboroch orgánmi uvedenými v článku 92 ods. 4 v dôsledku výmeny informácií podľa uvedeného odseku sa uchovávajú iba tak dlho, ako je potrebné na dosiahnutie účelu, na ktorý sa poskytli. V každom prípade sa vymažú najneskôr rok po výmaze vyhlásenia alebo vyhlásení pátrania súvisiacich s dotknutou osobou alebo vecou zo Schengenského informačného systému.
               2.   Odsekom 1 nie je dotknuté právo členského štátu uchovávať vo vnútroštátnych súboroch údaje týkajúce sa konkrétneho pátrania, ktoré členský štát vyhlásil, alebo pátrania, v súvislosti s ktorým sa prijali opatrenia na jeho území. Obdobie, počas ktorého sa môžu takéto údaje uchovávať v takýchto súboroch, upraví vnútroštátne právo.“

               12.

               Článok 113 ods. 1 sa nahrádza takto:
               „1.   Iné údaje, ako sú uvedené v článku 112, sa uchovávajú najviac 10 rokov a údaje o veciach uvedených v článku 99 ods. 1 najviac päť rokov.“

               13.

               Vkladá sa tento článok:
               „Článok 113a
               1.   Iné údaje ako osobné údaje uchovávané v súboroch orgánmi uvedenými v článku 92 ods. 4 v dôsledku výmeny informácií podľa uvedeného odseku sa uchovávajú iba tak dlho, ako je potrebné na účely, na ktoré sa poskytli. V každom prípade sa vymažú najneskôr rok po výmaze vyhlásenia alebo vyhlásení pátrania týkajúcich sa dotknutej osoby alebo veci zo Schengenského informačného systému.
               2.   Odsekom 1 nie je dotknuté právo členského štátu uchovávať vo vnútroštátnych súboroch údaje týkajúce sa konkrétneho pátrania, ktoré členský štát vyhlásil, alebo pátrania, v súvislosti s ktorým sa prijali opatrenia na jeho území. Obdobie, počas ktorého sa môžu takéto údaje uchovávať v takýchto súboroch, upraví vnútroštátne právo.“

         Článok 2
   1.   Článok 1 body 1, 5 a 8 tohto rozhodnutia nadobudnú účinnosť 90 dní po jeho uverejnení v Úradnom vestníku Európskej únie.
   2.   Článok 1 body 11 a 13 tohto rozhodnutia nadobudnú účinnosť 180 dní po jeho uverejnení v Úradnom vestníku Európskej únie.
   3.   Článok 1 body 1, 5, 8, 11 a 13 tohto rozhodnutia nadobudnú účinnosť pre Island a Nórsko 270 dní po jeho uverejnení v Úradnom vestníku Európskej únie.
   4.   Článok 1 body 2, 3, 4, 6, 7, 9, 10 a 12 nadobudnú účinnosť dňom, ktorý stanoví Rada jednomyseľne čo najskôr po splnení nevyhnutných podmienok.
   Rada môže rozhodnúť, že stanoví rôzne dátumy pre nadobudnutie účinnosti:

               —

               článku 1 bodov 2, 4 a 6,

               —

               článku 1 bodu 3,

               —

               článku 1 bodu 7,

               —

               článku 1 bodu 9, nového článku 101a,

               —

               článku 1 bodu 9, nového článku 101b,

               —

               článku 1 bodu 12.

         5.   Každé rozhodnutie Rady podľa odseku 4 sa uverejní v Úradnom vestníku Európskej únie.

      V Bruseli 24. februára 2005

            Za Radu

            predseda

         N. SCHMIT

      (1)  Ú. v. ES C 160, 4.7.2002, s. 7.

      (2)  Ú. v. EÚ C 31 E, 5.2.2004, s. 122.

      (3)  Ú. v. ES L 239, 22.9.2000, s. 19.

      (4)  Ú. v. ES L 176, 10.7.1999, s. 31.

      (5)  Ú. v. ES L 131, 1.6.2000, s. 43.

      (6)  Ú. v. ES L 64, 7.3.2002, s. 20.


title: 2014/354/Euratom: Rozhodnutie Rady z 12. júna 2014 , ktorým sa vymenúva člen Vedeckého a technického výboru

text:
               14.6.2014

               SK

               Úradný vestník Európskej únie

               L 175/31

         ROZHODNUTIE RADY
   z 12. júna 2014,
   ktorým sa vymenúva člen Vedeckého a technického výboru

      (2014/354/Euratom)

   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva pre atómovú energiu, najmä na jej článok 134,
   so zreteľom na stanovisko Európskej komisie,
   keďže:

               (1)

               Rada rozhodnutím 2013/412/Euratom (1) vymenovala členov Vedeckého a technického výboru (ďalej len „výbor“) na obdobie od 25. júla 2013 do 24. júla 2018.

               (2)

               V dôsledku odstúpenia pána Edouarda SINNERA sa uvoľnilo miesto člena výboru. Mal by sa preto vymenovať nový člen na zvyšný čas funkčného obdobia pána Edouarda SINNERA,

         PRIJALA TOTO ROZHODNUTIE:
   Článok 1
   Pán Roland ZEYEN sa týmto vymenúva za člena Vedeckého a technického výboru, ktoré trvá do 24. júla 2018.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 12. júna 2014

            Za Radu

            predseda

         Y. MANIATIS

      (1)  Rozhodnutie Rady 2013/412/Euratom z 22. júla 2013, ktorým sa obnovuje členstvo vo vedeckom a technickom výbore a zrušuje rozhodnutie z 13. novembra 2012, ktorým sa vymenúvajú členovia vedeckého a technického výboru (Ú. v. EÚ L 205, 1.8. 2013, s. 11).


title: 2008/580/ES: Rozhodnutie Rady z  23. júna 2008 , ktorým sa poskytuje záruka Spoločenstva Európskej investičnej banke voči stratám pri pôžičkách na projekty mimo Spoločenstva (juhovýchodné susedné krajiny, krajiny Stredozemného mora, Latinská Amerika a Ázia a Juhoafrická republika) (kodifikované znenie)

text:
               15.7.2008

               SK

               Úradný vestník Európskej únie

               L 186/30

      ROZHODNUTIE RADY

   z 23. júna 2008,
   ktorým sa poskytuje záruka Spoločenstva Európskej investičnej banke voči stratám pri pôžičkách na projekty mimo Spoločenstva (juhovýchodné susedné krajiny, krajiny Stredozemného mora, Latinská Amerika a Ázia a Juhoafrická republika)
   (kodifikované znenie)
   (2008/580/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 181a,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Rozhodnutie Rady 2000/24/ES z 22. decembra 1999, ktorým sa poskytuje záruka Spoločenstva Európskej investičnej banke voči stratám pri pôžičkách na projekty mimo Spoločenstva (stredná a východná Európa, krajiny Stredozemného mora, Latinská Amerika a Ázia a Juhoafrická republika) (2), bolo opakovane (3) podstatným spôsobom zmenené a doplnené. V záujme jasnosti a prehľadnosti by sa malo toto rozhodnutie kodifikovať.

               (2)

               Zasadnutie Európskej rady v Madride 15. a 16. decembra 1995 potvrdilo dôležitosť Európskej investičnej banky, ďalej len „EIB“, ako nástroja na spoluprácu medzi Spoločenstvom a Latinskou Amerikou a vyzvalo EIB zintenzívniť jej činnosti v regióne. Tieto projekty by mali byť v záujme oboch, Spoločenstva aj dotknutých krajín.

               (3)

               Zasadnutie Európskej rady vo Florencii 21. a 22. júna 1996 privítalo výsledky sumitu Európa – Ázia, ktorý znamenal bod zvratu vo vzťahoch medzi dvoma kontinentmi.

               (4)

               Zasadnutie Európskej rady v Amsterdame 16. a 17. júna 1997 privítalo závery prijaté na druhej Konferencii Európa – Stredomorie, ktorá sa konala vo Vallete, Malta, 15. a 16. apríla 1997, a opätovne zdôraznilo zásady a ciele dohodnuté v Barcelone v roku 1995.

               (5)

               Zasadnutie Európskej rady v Luxemburgu 12. a 13. decembra 1997 začalo proces rozširovania s krajinami strednej a východnej Európy a Cyprom.

               (6)

               Zasadnutie Európskej rady v Cardiffe 15. a 16. júna 1998 privítalo úsilie, ktoré vynaložila Juhoafrická republika na modernizáciu svojho hospodárstva a na jeho integráciu do svetového obchodného systému.

               (7)

               EIB končí súčasné pôžičkové programy pre strednú a východnú Európu, región Stredozemného mora, Áziu a Latinskú Ameriku a Juhoafrickú republiku podľa rozhodnutia 97/256/ES (4), aj poskytovanie pôžičiek upravené v Protokole o finančnej spolupráci s Bývalou juhoslovanskou republikou Macedónsko podľa rozhodnutia 98/348/ES (5).

               (8)

               Rada vyzvala EIB začať operácie v Bosne a Hercegovine. Tieto operácie pokračovali následne po pozitívnej správe (6) vypracovanej tak, ako je stanovené v rozhodnutí Rady 98/729/ES (7).

               (9)

               Aj keď sa od prijatia rozhodnutia 97/256/ES Bosna a Hercegovina a Bývalá juhoslovanská republika Macedónsko zahrnuli do regiónu strednej a východnej Európy, celkové poskytovanie pôžičiek EIB kandidátskym krajinám v tomto regióne by sa malo zvýšiť, berúc do úvahy význam predvstupového nástroja, ktorý EIB plánuje vytvoriť pre poskytovanie pôžičiek EIB na projekty v týchto krajinách bez záruk z rozpočtu Spoločenstva alebo členských štátov.

               (10)

               Za týchto okolností by EIB mala zabezpečiť, aby jej zabezpečené pôžičky v rámci mandátu pre strednú a východnú Európu financovali osobitne projekty v tých krajinách, kde je menej projektov vhodných na financovanie z predvstupových nástrojov, alebo projekty v nekandidátskych krajinách.

               (11)

               Dohody o spolupráci medzi Európskym spoločenstvom a Nepálom, medzi Európskym spoločenstvom a Laoskou ľudovodemokratickou republikou a medzi Európskym spoločenstvom a Jemenom nadobudli účinnosť 1. júna 1996, 1. decembra 1997 a 1. júla 1998. Dohoda o spolupráci medzi Európskym spoločenstvom a Južnou Kóreou bola podpísaná 28. októbra 1996. Nepál, Jemen, Laos a Južná Kórea by sa mali stať prijímateľmi financií z EIB na základe mandátu EIB pre Áziu a Latinskú Ameriku.

               (12)

               Je vhodné zlepšiť programy operácií s ohľadom na dobu trvania a zahrnuté krajiny. Je vhodné upraviť paušálnu sadzbu záruk a podiel pôžičiek, pri ktorom je EIB vyzvaná vykryť komerčné riziká z nie najkvalitnejších záruk.

               (13)

               Rada vyzýva EIB, aby naďalej pokračovala vo svojich činnostiach na podporu investičných projektov vykonávaných v týchto krajinách tým, že jej ponúka záruku ustanovenú v tomto rozhodnutí.

               (14)

               V júni 1996 Komisia po dohode s EIB predložila Rade návrh nového systému záruk pre pôžičky EIB tretím krajinám.

               (15)

               2. decembra 1996 Rada schválila závery o nových mechanizmoch záruk pre pôžičky EIB tretím krajinám, podľa ktorých sa schvaľuje prístup globálnej záruky bez rozlišovania medzi regiónmi a projektmi a prijíma sa schéma spoločného rizika. Podľa súčasnej schémy spoločného rizika by mala rozpočtová záruka zahŕňať iba politické riziká vznikajúce z neprevedenia meny, vyvlastnenia, vojny alebo občianskych nepokojov a z popretia spravodlivosti pri porušení určitých zmlúv vládami alebo inými orgánmi tretích krajín.

               (16)

               Podľa schémy spoločného rizika by EIB mala zaistiť komerčné riziká obmedzenými zárukami tretej strany alebo iným zabezpečením alebo zárukou, ako aj spoľahnutím sa na finančnú silu dlžníka v súlade s jej zvyčajnými kritériami.

               (17)

               Mechanizmy záruk by nemali mať vplyv na vynikajúce úverové postavenie EIB.

               (18)

               Nariadenie Rady (ES, Euratom) č. 1149/1999 (8) revidovalo cieľovú sumu a sadzbu splátok pre Pôžičkový záručný fond ustanovený nariadením Rady (ES, Euratom) č. 2728/94 (9).

               (19)

               Finančný výhľad pre roky 2000 až 2006 podľa Medziinštitucionálnej dohody zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu (10) predpokladá maximálnu výšku rezervy na záruky pôžičiek v rozpočte Spoločenstva v hodnote 200 miliónov EUR (v cenách roku 1999) ročne.

               (20)

               Financovanie EIB v oprávnených tretích krajinách by sa malo riadiť v súlade so zvyčajnými kritériami a postupmi, vrátane primeraných kontrolných opatrení, ako aj s príslušnými pravidlami a postupmi týkajúcimi sa Dvoru audítorov a OLAFu tak, aby sa podporovali politiky Spoločenstva a zlepšila koordinácia s ostatnými finančnými nástrojmi Spoločenstva. EIB a Komisia pravidelne konzultujú, aby sa zabezpečila koordinácia priorít a činností v týchto krajinách a aby sa meral pokrok dosiahnutý pri plnení príslušných politických cieľov Spoločenstva. Ustanovenie a pravidelné prehodnocovanie cieľov operácií a meranie ich plnenia spadajú do zodpovednosti predstavenstva EIB, najmä financovanie EIB v kandidátskych krajinách by malo odrážať priority ustanovené v prístupovom partnerstve medzi Spoločenstvom a týmito krajinami. A teda podľa tohto rozhodnutia by sa podstatne mala zlepšiť transparentnosť pôžičiek EIB. Preto Komisia podala správu o uplatňovaní rozhodnutia 2000/24/ES (11).

               (21)

               Úzka spolupráca medzi EIB a Komisiou by mala zaručiť súlad a synergiu s programami geografickej spolupráce Európskej únie a zabezpečiť, aby pôžičkové operácie EIB dopĺňali a posilňovali politiky Európskej únie pre tieto regióny.

               (22)

               Záruka Spoločenstva zahŕňajúca osobitný nástroj pre Turecko v prípade zemetrasení podľa rozhodnutia Rady 1999/786/ES (12) má naďalej formu rozšírenia globálnej záruky podľa tohto rozhodnutia.

               (23)

               EIB a Komisia by mali prijať postupy na poskytovanie zmienenej záruky,

         ROZHODLA TAKTO:
   Článok 1
   1.   Spoločenstvo poskytuje Európskej investičnej banke (EIB) globálnu záruku s ohľadom na všetky jej nezaplatené, no splatné platby s ohľadom na otvorené úvery v súlade so svojimi zvyčajnými kritériami a na podporu príslušných cieľov zahraničnej politiky Spoločenstva, na investičné projekty vykonávané v juhovýchodných susedných krajinách, krajinách Stredozemného mora, Latinskej Amerike a Ázii a Juhoafrickej republike.
   Záruka sa obmedzuje na 65 % súhrnnej sumy otvorených úverov plus všetky súvisiace sumy. Celková maximálna výška otvorených úverov sa rovná 19 460 miliónov EUR, rozdelená takto:

               —

               juhovýchodné susedné krajiny:
               9 185 miliónov EUR,

               —

               krajiny Stredozemného mora:
               6 520 miliónov EUR,

               —

               Latinská Amerika a Ázia:
               2 480 miliónov EUR,

               —

               Juhoafrická republika:
               825 miliónov EUR,

               —

               osobitná akcia na podporu konsolidácie a zintenzívnenia colnej únie ES – Turecko:
               450 miliónov EUR,

         a môže sa použiť najneskôr do 31. januára 2007. Už podpísané úvery sa vezmú do úvahy ako odpočty od regionálnych maximálnych hodnôt.
   Komisia predkladá správu o uplatňovaní tohto rozhodnutia najneskôr šesť mesiacov pred nadobudnutím účinnosti nových zmlúv o pristúpení a pripravuje návrhy zmien a doplnení tohto rozhodnutia, ak to je vhodné. Rada bude rokovať a konať na základe každého návrhu s účinnosťou od dátumu nadobudnutia účinnosti novej zmluvy o pristúpení.
   Ak po uplynutí obdobia zaručených pôžičiek dňa 31. januára 2007 nedosiahnu pôžičky, ktoré poskytla EIB, celkové sumy uvedené v druhom pododseku, toto obdobie sa automaticky predlžuje o šesť mesiacov.
   2.   Krajiny zahrnuté v odseku 1 sú:

               —

               juhovýchodné susedné krajiny: Albánsko, Bosna a Hercegovina, Chorvátsko, Bývalá juhoslovanská republika Macedónsko, Srbsko, Čierna hora a Turecko,

               —

               krajiny Stredozemného mora: Alžírsko, Egypt, Izrael, Jordánsko, Libanon, Maroko, Sýria, Tunisko a Gaza – západný breh,

               —

               Latinská Amerika: Argentína, Bolívia, Brazília, Čile, Kolumbia, Kostarika, Ekvádor, Salvádor, Guatemala, Honduras, Mexiko, Nikaragua, Panama, Paraguaj, Peru, Uruguaj a Venezuela,

               —

               Ázia: Bangladéš, Brunej, Čína, India, Indonézia, Laos, Macao, Malajzia, Maldivy, Mongolsko, Nepál, Pakistan, Filipíny, Singapur, Južná Kórea, Srí Lanka, Thajsko, Vietnam a Jemen,

               —

               Juhoafrická republika.

         3.   EIB sa vyzýva zamerať sa na krytie komerčného rizika vo výške 30 % svojich pôžičiek podľa tohto rozhodnutia z nie najlepších záruk, pokiaľ je to možné, pre jednotlivé regióny. Toto percento sa zvýši, keď to bude možné, pokiaľ to umožní trh.
   Článok 2
   Komisia každý rok informuje Európsky parlament a Radu o operáciách s pôžičkami a o pokroku dosiahnutom v oblasti spoločných rizík podľa článku 1 ods. 3 a zároveň predkladá hodnotenie fungovania celej schémy a koordinácie medzi finančnými inštitúciami operujúcimi v tejto oblasti. Informácie Komisie predložené Európskemu parlamentu a Rade zahŕňajú hodnotenie prínosu pôžičky, podľa tohto rozhodnutia, k plneniu príslušných cieľov zahraničnej politiky Spoločenstva, berúc do úvahy operačné ciele a primerané meranie plnenia, ktoré má pre pôžičky poskytnuté podľa tohto rozhodnutia stanoviť EIB.
   EIB zasiela Komisii vhodné informácie na účely uvedené v prvom odseku.
   Článok 3
   EIB a Komisia stanovujú podmienky, za akých sa poskytne záruka.
   Článok 4
   Rozhodnutie 2000/24/ES, v znení zmenenom a doplnenom rozhodnutiami uvedenými v prílohe I, sa zrušuje.
   Odkazy na zrušené rozhodnutie sa považujú za odkazy na toto rozhodnutie a znejú v súlade s tabuľkou zhody uvedenou v prílohe II.
   Článok 5
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

      V Luxemburgu 23. júna 2008

            Za Radu

            predseda

         I. JARC

      (1)  Stanovisko z 19. júna 2007 (zatiaľ neuverejnené v úradnom vestníku).

      (2)  Ú. v. ES L 9, 13.1.2000, s. 24. Rozhodnutie naposledy zmenené a doplnené rozhodnutím 2006/174/ES (Ú. v. EÚ L 62, 3.3.2006, s. 26).

      (3)  Pozri prílohu I.

      (4)  Rozhodnutie Rady 97/256/ES zo 14. apríla 1997, ktorým sa udeľuje záruka Spoločenstva Európskej investičnej banke voči stratám ohľadne pôžičiek pre projekty mimo územia Spoločenstva (krajiny strednej a východnej Európy, krajiny Stredozemia, krajiny Latinskej Ameriky a Ázie, Južná Afrika, Bývalá juhoslovanská republika Macedónsko a Bosna a Hercegovina) (Ú. v. ES L 102, 19.4.1997, s. 33). Rozhodnutie naposledy zmenené a doplnené nariadením (ES) č. 2666/2000 (Ú. v. ES L 306, 7.12.2000, s. 1).

      (5)  Rozhodnutie Rady 98/348/ES z 19. mája 1998, ktorým sa udeľuje záruka Spoločenstva Európskej investičnej banke stratám ohľadne pôžičiek pre projekty v Bývalej juhoslovanskej republike Macedónsko (Ú. v. ES L 155, 29.5.1998, s. 53).

      (6)  KOM(2000) 115 v konečnom znení (správa Komisie pre Radu a Európsky parlament týkajúca sa implementácie rozhodnutia Rady 98/729/ES zo 14. decembra 1998, ktorým sa mení a dopĺňa rozhodnutie 97/256/ES s cieľom rozšíriť záruku Spoločenstva udelenú Európskej investičnej banke na pokrytie pôžičiek pre projekty v Bosne a Hercegovine).

      (7)  Ú. v. ES L 346, 22.12.1998, s. 54.

      (8)  Ú. v. ES L 139, 2.6.1999, s. 1.

      (9)  Ú. v. ES L 293, 12.11.1994, s. 1. Nariadenie naposledy zmenené a doplnené nariadením (ES, Euratom) č. 89/2007 (Ú. v. EÚ L 22, 31.1.2007, s. 1).

      (10)  Ú. v. ES C 172, 18.6.1999, s. 1.

      (11)  KOM(2006) 323 v konečnom znení, Správa Komisie pre Európsky parlament a Radu o operáciách vykonaných na základe mandátov pre vonkajšie pôžičky EIB a budúci výhľad, s prílohou 1: SEC(2006) 789 a prílohou 2: SEC(2006) 790.

      (12)  Ú. v. ES L 308, 3.12.1999, s. 35.

      PRÍLOHA I
      Zrušené rozhodnutie v znení neskorších zmien a doplnení

                  Rozhodnutie Rady 2000/24/ES

                  (Ú. v. ES L 9, 13.1.2000, s. 24)

                  Rozhodnutie Rady 2000/688/ES

                  (Ú. v. ES L 285, 10.11.2000, s. 20)

                  Rozhodnutie Rady 2000/788/ES

                  (Ú. v. ES L 314, 14.12.2000, s. 27)

                  Rozhodnutie Rady 2001/778/ES

                  (Ú. v. ES L 292, 9.11.2001, s. 43)

                  Rozhodnutie Rady 2005/47/ES

                  (Ú. v. EÚ L 21, 25.1.2005, s. 9)

                  Rozhodnutie Rady 2006/174/ES

                  (Ú. v. EÚ L 62, 3.3.2006, s. 26)

      PRÍLOHA II
      Tabuľka zhody

                  Rozhodnutie 2000/24/ES

                  Toto rozhodnutie

                  článok 1

                  článok 1

                  článok 2 prvý a druhý odsek

                  článok 2 prvý a druhý odsek

                  článok 2 tretí odsek

                  —

                  článok 3

                  článok 3

                  —

                  článok 4

                  článok 4

                  článok 5

                  —

                  príloha I

                  —

                  príloha II


title: Rozhodnutie Rady (EÚ) 2017/657 z 3. apríla 2017 o uzavretí v mene Európskej únie Dohody medzi Európskou úniou a Lichtenštajnským kniežatstvom o dodatočných pravidlách v súvislosti s nástrojom pre finančnú podporu v oblasti vonkajších hraníc a víz ako súčasťou Fondu pre vnútornú bezpečnosť na obdobie rokov 2014 až 2020

text:
               7.4.2017

               SK

               Úradný vestník Európskej únie

               L 94/1

         ROZHODNUTIE RADY (EÚ) 2017/657
   z 3. apríla 2017
   o uzavretí v mene Európskej únie Dohody medzi Európskou úniou a Lichtenštajnským kniežatstvom o dodatočných pravidlách v súvislosti s nástrojom pre finančnú podporu v oblasti vonkajších hraníc a víz ako súčasťou Fondu pre vnútornú bezpečnosť na obdobie rokov 2014 až 2020
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 a článok 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               V súlade s rozhodnutím Rady (EÚ) 2017/47 (2) Komisia podpísala 5. decembra 2016 Dohodu medzi Európskou úniou a Lichtenštajnským kniežatstvom o dodatočných pravidlách v súvislosti s nástrojom pre finančnú podporu v oblasti vonkajších hraníc a víz ako súčasťou Fondu pre vnútornú bezpečnosť na obdobie rokov 2014 až 2020 (ďalej len „dohoda“) s výhradou jej uzavretia k neskoršiemu dátumu.

               (2)

               V nariadení Európskeho parlamentu a Rady (EÚ) č. 515/2014 (3) sa stanovuje, že krajiny pridružené k vykonávaniu, uplatňovaniu a vývoju schengenského acquis sa podieľajú na nástroji v súlade s jeho ustanoveniami a že sa dohodnú mechanizmy týkajúce sa ich finančných príspevkov a dodatočných pravidiel potrebných na takúto účasť vrátane ustanovení, ktorými sa zabezpečuje ochrana finančných záujmov Únie a právomoc Dvora audítorov vykonávať audit.

               (3)

               V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu. Vzhľadom na to, že toto rozhodnutie je založené na schengenskom acquis, sa Dánsko v súlade s článkom 4 uvedeného protokolu rozhodne do šiestich mesiacov po rozhodnutí Rady o tomto rozhodnutí, či ho bude transponovať do svojho vnútroštátneho práva.

               (4)

               Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES (4); Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (5)

               Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES (5); Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (6)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Lichtenštajnským kniežatstvom o dodatočných pravidlách v súvislosti s nástrojom pre finančnú podporu v oblasti vonkajších hraníc a víz ako súčasťou Fondu pre vnútornú bezpečnosť na obdobie rokov 2014 až 2020 (6).
   Článok 2
   Predseda Rady v mene Únie vykoná oznámenie podľa článku 19 ods. 2 dohody s cieľom vyjadriť súhlas Európskej únie s tým, že bude touto dohodou viazaná (7).
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 3. apríla 2017

            Za Radu

            predseda

         R. GALDES

      (1)  Súhlas bol udelený 2. marca 2017.

      (2)  Ú. v. EÚ L 7, 12.1.2017, s. 2.

      (3)  Nariadenie Európskeho parlamentu a Rady (EÚ) č. 515/2014 zo 16. apríla 2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz a ktorým sa zrušuje rozhodnutie č. 574/2007/ES (Ú. v. EÚ L 150, 20.5.2014, s. 143).

      (4)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

      (5)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

      (6)  Dohoda bola uverejnená v Ú. v. EÚ L 7, 12. januára 2017 spolu s rozhodnutím o podpise.

      (7)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: 2012/259/EÚ: Rozhodnutie Európskej centrálnej banky z  26. apríla 2012 , ktorým sa mení a dopĺňa rozhodnutie ECB/2011/8 o konaniach o udelenie akreditácie v oblasti ochrany životného prostredia a bezpečnosti a ochrany zdravia na výrobu eurobankoviek (ECB/2012/8)

text:
               15.5.2012

               SK

               Úradný vestník Európskej únie

               L 126/14

         ROZHODNUTIE EURÓPSKEJ CENTRÁLNEJ BANKY
   z 26. apríla 2012,
   ktorým sa mení a dopĺňa rozhodnutie ECB/2011/8 o konaniach o udelenie akreditácie v oblasti ochrany životného prostredia a bezpečnosti a ochrany zdravia na výrobu eurobankoviek
   (ECB/2012/8)
   (2012/259/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 128 ods. 1,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 16,
   so zreteľom na rozhodnutie ECB/2011/8 z 21. júna 2011 o konaniach o udelenie akreditácie v oblasti ochrany životného prostredia a bezpečnosti a ochrany zdravia na výrobu eurobankoviek (1), a najmä na jeho článok 2 ods. 3 a články 6 a 8,
   keďže:

               (1)

               V súlade s článkom 12.1 odsekom 2 Štatútu Európskeho systému centrálnych bánk a Európskej centrálnej banky Rada guvernérov udelila Výkonnej rade právomoc rozhodovať o akreditáciách podľa článku 2 ods. 3 rozhodnutia ECB/2011/8.

               (2)

               Postup udeľovania a obnovovania akreditácie v oblasti ochrany životného prostredia a bezpečnosti a ochrany zdravia, ktorý je ustanovený v rozhodnutí ECB/2011/8, by sa mal zmeniť a doplniť tak, aby bolo možné spracovať žiadosti o akreditáciu rýchlejšie, a tým zabezpečiť včasné udeľovanie alebo obnovovanie akreditácie a zmierniť administratívnu záťaž Výkonnej rady Európskej centrálnej banky (ECB).

               (3)

               Z toho dôvodu by Výkonná rada mala mať možnosť preniesť právomoc prijímať rozhodnutia týkajúce sa bežných akreditácií na jedného alebo viacerých svojich členov. Prenesenie právomoci sa však nebude týkať právomoci udeľovať výnimky, zamietnuť žiadosť o akreditáciu, pozastaviť alebo odňať akreditácie.

               (4)

               Rozhodnutie ECB/2011/8 by sa preto malo zmeniť a doplniť zodpovedajúcim spôsobom,

         PRIJALA TOTO ROZHODNUTIE:
   Článok 1
   Zmena a doplnenie
   Článok 2 ods. 3 rozhodnutia ECB/2011/8 sa nahrádza takto:

      „Výkonná rada má právomoc prijímať všetky rozhodnutia týkajúce sa akreditácie výrobcu v oblasti ochrany životného prostredia a bezpečnosti a ochrany zdravia, pričom prihliada na názory Výboru pre bankovky a o svojich rozhodnutiach informuje Radu guvernérov. Výkonná rada môže rozhodnúť o prenesení právomoci udeľovať a obnovovať akreditáciu v oblasti ochrany životného prostredia a bezpečnosti a ochrany zdravia podľa článkov 6 a 8 na jedného alebo viacerých svojich členov.“

   Článok 2
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Vo Frankfurte nad Mohanom 26. apríla 2012

            Prezident ECB

         Mario DRAGHI

      (1)  Ú. v. EÚ L 176, 5.7.2011, s. 52.


title: Rozhodnutie Európskeho parlamentu (EÚ) 2017/1635 z 27. apríla 2017 o účtovnej závierke Agentúry pre spoluprácu regulačných orgánov v oblasti energetiky za rozpočtový rok 2015

text:
               29.9.2017

               SK

               Úradný vestník Európskej únie

               L 252/165

         ROZHODNUTIE EURÓPSKEHO PARLAMENTU (EÚ) 2017/1635
   z 27. apríla 2017
   o účtovnej závierke Agentúry pre spoluprácu regulačných orgánov v oblasti energetiky za rozpočtový rok 2015
   EURÓPSKY PARLAMENT,

               —

               so zreteľom na konečnú ročnú účtovnú závierku Agentúry pre spoluprácu regulačných orgánov v oblasti energetiky za rozpočtový rok 2015,

               —

               so zreteľom na správu Dvora audítorov o overení ročnej účtovnej závierky Agentúry pre spoluprácu regulačných orgánov v oblasti energetiky za rozpočtový rok 2015 spolu s odpoveďami agentúry (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 21. februára 2017 o udelení absolutória agentúre za plnenie rozpočtu za rozpočtový rok 2015 (05873/2017 – C8-0075/2017),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 713/2009 z 13. júla 2009, ktorým sa zriaďuje Agentúra pre spoluprácu regulačných orgánov v oblasti energetiky (4), a najmä na jeho článok 24,

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (5), a najmä na jeho článok 108,

               —

               so zreteľom na článok 94 rokovacieho poriadku a prílohu IV k nemu,

               —

               so zreteľom na správu Výboru pre kontrolu rozpočtu (A8-0147/2017),

               1.

               schvaľuje účtovnú závierku Agentúry pre spoluprácu regulačných orgánov v oblasti energetiky za rozpočtový rok 2015;

               2.

               poveruje svojho predsedu, aby postúpil toto rozhodnutie riaditeľovi Agentúry pre spoluprácu regulačných orgánov v oblasti energetiky, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ C 449, 1.12.2016, s. 17.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 211, 14.8.2009, s. 1.

      (5)  Ú. v. EÚ L 328, 7.12.2013, s. 42.


title: 2011/502/EÚ: Rozhodnutie Komisie z  10. augusta 2011 , ktorým sa zriaďuje Skupina expertov pre boj proti obchodovaniu s ľuďmi a ktorým sa zrušuje rozhodnutie 2007/675/ES

text:
               12.8.2011

               SK

               Úradný vestník Európskej únie

               L 207/14

         ROZHODNUTIE KOMISIE
   z 10. augusta 2011,
   ktorým sa zriaďuje Skupina expertov pre boj proti obchodovaniu s ľuďmi a ktorým sa zrušuje rozhodnutie 2007/675/ES
   (2011/502/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               V článku 67 ods. 3 zmluvy sa Európska únia poveruje úlohou zabezpečiť vysokú úroveň bezpečnosti v priestore slobody, bezpečnosti a spravodlivosti. Tento cieľ sa má dosiahnuť predchádzaním organizovanej a neorganizovanej trestnej činnosti a bojom proti nej, a to vrátane obchodovania s ľuďmi a trestných činov proti deťom.

               (2)

               Podľa článku 5 ods. 3 Charty základných práv Európskej únie je obchodovanie s ľuďmi zakázané.

               (3)

               Obchodovanie s ľuďmi, ako je vymedzené smernicou Európskeho parlamentu a Rady 2011/36/EÚ z 5. apríla 2011 o prevencii obchodovania s ľuďmi a boji proti nemu a o ochrane obetí obchodovania, ktorou sa nahrádza rámcové rozhodnutie Rady 2002/629/SVV (1), predstavuje závažný trestný čin zahŕňajúci porušenie základných ľudských práv a ľudskej dôstojnosti, ktorý si vyžaduje multidisciplinárny prístup k celému reťazcu takéhoto nezákonného obchodovania zameraný rovnako na krajiny pôvodu, tranzitné aj cieľové krajiny.

               (4)

               Komisia 25. marca 2003 rozhodnutím 2003/209/ES (2) zriadila konzultačnú skupinu pod názvom Skupina expertov pre boj proti obchodovaniu s ľuďmi. Komisia rozhodnutím 2007/675/ES (3) zrušila rozhodnutie z 25. marca 2003 a zriadila novú konzultačnú skupinu – Skupinu expertov pre boj proti obchodovaniu s ľuďmi, ktorá významne prispela k prevencii obchodovania s ľuďmi a k boju proti nemu a umožnila Komisii zhromaždiť názory o iniciatívach týkajúcich sa tejto oblasti. Po uplynutí trojročného obdobia uplatňovania rozhodnutia 2007/675/ES je potrebné toto rozhodnutie zrušiť a nahradiť.

               (5)

               Vzhľadom na to, že obe skupiny expertov odviedli od roku 2003 cennú prácu, ktorou pomohli Komisii ďalej rozvinúť svoju politiku v tejto oblasti, a vzhľadom na zvyšujúcu sa dôležitosť politiky v oblasti obchodovania s ľuďmi na globálnej úrovni je potrebné, aby skupina expertov pokračovala vo svojej práci.

               (6)

               Komisii by mala ďalej poskytovať poradenstvo nová skupina expertov, ktorá bude prihliadať na najnovší vývoj na úrovni EÚ zahŕňajúci prijatie smernice 2011/36/EÚ, menovanie koordinátora EÚ pre boj proti obchodovaniu s ľuďmi a Dokument o konkrétnych opatreniach na posilnenie vonkajšieho rozmeru EÚ v boji proti obchodovaniu s ľuďmi z 30. novembra 2009.

               (7)

               Skupina by mala byť zložená z 15 členov, ktorí by zastupovali širokú škálu odborných znalostí vo všetkých aspektoch politík boja proti obchodovaniu s ľuďmi a ktorí by takisto predstavovali vyvážené inštitucionálne a geografické zastúpenie.

               (8)

               Mali by sa ustanoviť pravidlá poskytovania informácií členmi skupiny.

               (9)

               Osobné údaje týkajúce sa členov skupiny by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (4).

               (10)

               Funkčné obdobie členov skupiny by malo byť štyri roky a členstvo by malo byť obnoviteľné.

               (11)

               Je vhodné stanoviť obdobie uplatňovania tohto rozhodnutia. Komisia včas zváži účelnosť jeho predĺženia.

               (12)

               Rozhodnutie 2007/675/ES by sa malo zrušiť,

         ROZHODLA TAKTO:
   Článok 1
   Predmet úpravy
   Týmto sa zriaďuje Skupina expertov pre boj proti obchodovaniu s ľuďmi, ďalej len „skupina“.
   Článok 2
   Úlohy
   Skupina plní tieto úlohy (5):

               a)

               poskytuje Komisii poradenstvo v záležitostiach týkajúcich sa obchodovania s ľuďmi a ochrany jeho obetí prostredníctvom písomných príspevkov, podľa potreby a po dohode s Komisiou, a zabezpečuje súdržný prístup v tejto oblasti;

               b)

               pomáha Komisii pri hodnotení vývoja politiky v oblasti obchodovania s ľuďmi na národnej, európskej a medzinárodnej úrovni;

               c)

               pomáha Komisii pri hľadaní a vymedzovaní možných relevantných opatrení a iniciatív v rámci celého spektra politík v oblasti obchodovania s ľuďmi na národnej, európskej a medzinárodnej úrovni;

               d)

               poskytuje fórum na diskusie o záležitostiach týkajúcich sa obchodovania s ľuďmi a na vzájomnú výmenu skúseností.

         Článok 3
   Konzultácie
   Komisia môže konzultovať so skupinou všetky otázky, ktoré sa týkajú obchodovania s ľuďmi.
   Článok 4
   Členstvo a menovanie
   1.   Skupina sa skladá z 15 členov.
   2.   Členmi skupiny sú jednotlivci s odbornými znalosťami a skúsenosťami v oblasti prevencie obchodovania s ľuďmi a boja proti nemu a ochrany obetí obchodovania.
   3.   Zloženie skupiny odráža rovnomerné zastúpenie odborných znalostí, ktoré sa vyžadujú v súvislosti s riešením rôznych foriem obchodovania s ľuďmi a s jeho rôznymi aspektmi, ako je napr. práca, zdravotná starostlivosť, presadzovanie práva, migrácia, ochrana obetí, rozvoj spolupráce, rodové aspekty, práva detí, základné práva a vzdelávanie.
   4.   Členovia skupiny expertov musia byť štátnymi príslušníkmi členského štátu Európskej únie, prípadne kandidátskej krajiny alebo potenciálnej kandidátskej krajiny, alebo krajiny Európskeho hospodárskeho priestoru.
   5.   Členov menuje generálny riaditeľ GR pre vnútorné záležitosti spomedzi tých, ktorí reagovali na výzvu na podanie žiadosti o členstvo (pozri prílohu tohto rozhodnutia).
   6.   Na základe výzvy na podanie žiadosti o členstvo sa uchádzači, ktorí boli pokladaní za vhodných pre členstvo v skupine, ale neboli menovaní, uvedú, ak s tým súhlasia, na rezervnom zozname. Komisia zoznam využije v prípade potreby pri menovaní náhradných členov skupiny.
   7.   Členovia sú menovaní jednotlivo na obdobie štyroch rokov. Svoju funkciu vykonávajú dovtedy, kým nie sú nahradení alebo kým neuplynie ich funkčné obdobie. Funkčné obdobie sa môže obnoviť.
   8.   Členov, ktorí už nedokážu účinne prispievať k práci v skupine, ktorí sa vzdajú členstva alebo ktorí nespĺňajú podmienky ustanovené v tomto článku alebo v článku 339 zmluvy, možno na zostávajúce funkčné obdobie nahradiť.
   9.   Členovia konajú nezávisle a vo verejnom záujme.
   10.   Mená členov skupiny sa uverejnia v registri odborných skupín a iných podobných útvarov Komisie (6) a na internetovej stránke GR pre vnútorné záležitosti.
   11.   Osobné údaje členov sa zhromažďujú, spracúvajú a uverejňujú v súlade s nariadením (ES) č. 45/2001.
   Článok 5
   Činnosť
   1.   Skupine predsedá koordinátor EÚ pre boj proti obchodovaniu s ľuďmi.
   2.   Skupina môže so súhlasom Komisie zriadiť podskupiny na preskúmanie špecifických otázok na základe pôsobnosti vymedzenej skupinou. Tieto skupiny zaniknú hneď, ako splnia svoj mandát.
   3.   Predseda môže ad hoc prizvať expertov, ktorí nie sú členmi skupiny a ktorí majú odbornú spôsobilosť v prerokúvanej oblasti, aby sa zúčastnili na činnosti skupiny alebo podskupiny.
   4.   Predseda môže pozvať oficiálnych predstaviteľov členských štátov, kandidátskych krajín, potenciálnych kandidátskych krajín alebo tretích krajín a tiež medzinárodných, medzivládnych a mimovládnych organizácií, aby sa zúčastnili na zasadnutiach skupiny ako prizvaní odborníci a pozorovatelia.
   5.   Najneskôr dva mesiace po začatí činnosti skupiny a dva mesiace po polovici funkčného obdobia sa uskutoční stretnutie Komisie a skupiny s cieľom vymeniť si názory na pracovné priority skupiny.
   6.   Pracovné priority odrážajú potrebu koordinovanej, multidisciplinárnej a súdržnej reakcie politík na všetky aspekty obchodovania s ľuďmi.
   7.   Členovia skupiny, ako aj prizvaní odborníci a pozorovatelia dodržiavajú povinnosť zachovávať služobné tajomstvo ustanovené v zmluvách a ich vykonávacích predpisoch, ako aj bezpečnostné pravidlá Komisie týkajúce sa ochrany utajovaných skutočností EÚ ustanovené v prílohe k rozhodnutiu Komisie 2001/844/ES, ESUO, Euratom (7). V prípade nedodržiavania týchto povinností môže Komisia prijať vhodné opatrenia.
   8.   Zasadnutia skupín a podskupín sa konajú v priestoroch Komisie. Funkcie sekretariátu zabezpečuje Komisia.
   9.   Skupina predkladá svoje stanoviská a správy Komisii. Komisia môže na vydanie stanoviska alebo predloženie správy ustanoviť lehotu.
   10.   Na poradách skupiny sa nehlasuje. Ak skupina prijme stanovisko alebo správu jednomyseľne, zostaví spoločné závery, ktoré pripojí k zápisnici. Ak skupina nie je schopná sa jednomyseľne dohodnúť na stanovisku alebo správe, informuje Komisiu o vyjadrených nesúhlasných názoroch.
   11.   Komisia môže uverejniť akýkoľvek súhrnný alebo pracovný dokument alebo závery či čiastočné závery pripravené skupinou, a to v pôvodnom jazyku predmetného dokumentu.
   12.   Komisia uverejní náležité informácie o činnosti skupiny, a to buď ich začlenením do zoznamu, alebo prostredníctvom odkazu v zozname na internetovú stránku GR pre vnútorné záležitosti.
   Článok 6
   Výdavky na zasadnutia
   1.   Účastníci podieľajúci sa na činnosti skupiny nie sú odmeňovaní za poskytované služby.
   2.   V súlade s platnými ustanoveniami Komisie uhrádza Komisia účastníkom cestovné výdavky a náklady na pobyt, ktoré im vznikli v súvislosti s činnosťou skupiny.
   3.   Takéto výdavky budú hradené do výšky dostupných rozpočtových prostriedkov pridelených v rámci ročného postupu prideľovania zdrojov.
   Článok 7
   Zrušenie
   Rozhodnutie 2007/675/ES sa zrušuje.
   Článok 8
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie a uplatňuje sa počas 5 rokov.

      V Bruseli 10. augusta 2011

            Za Komisiu

            predseda

         José Manuel BARROSO

      (1)  Ú. v. EÚ L 101, 15.4.2011, s.1.

      (2)  Ú. v. EÚ L 79, 26.3.2003, s. 25.

      (3)  Rozhodnutie Komisie 2007/675/ES zo 17. októbra 2007, ktorým sa zriaďuje Skupina expertov pre boj proti obchodovaniu s ľuďmi (Ú. v. EÚ L 277, 20.10.2007, s. 29).

      (4)  Ú. v. ES L 8, 12.1.2001, s. 1.

      (5)  Uvedený zoznam možno podľa potreby upraviť.

      (6)  Členovia, ktorí majú námietky voči uverejneniu svojich mien, môžu požiadať o uplatnenie výnimky z tohto pravidla. Žiadosť o neuverejnenie mena člena skupiny odborníkov sa považuje za oprávnenú vtedy, ak by uverejnenie mohlo ohroziť jeho bezpečnosť či integritu alebo neprimerane obmedziť jeho súkromie.

      (7)  Rozhodnutie Komisie 2001/844/ES, ESUO, Euratom z 29. novembra 2001, ktorým sa mení a dopĺňa jej rokovací poriadok (Ú. v. ES L 317, 3.12.2001, s. 1).

      PRÍLOHA

         Výzva na podanie žiadostí o zaradenie do výberu expertov, ktorí budú jednotlivo menovaní do Skupiny expertov pre boj proti obchodovaniu s ľuďmi

      Rozhodnutím 2011/502/EÚ (1) vytvorila Komisia Skupinu expertov pre boj proti obchodovaniu s ľuďmi. Skupine bude predsedať koordinátor EÚ pre boj proti obchodovaniu s ľuďmi, ktorý môže so skupinou konzultovať všetky otázky týkajúce sa obchodovania s ľuďmi.
      Skupina plní tieto úlohy:

                  a)

                  poskytuje Komisii poradenstvo v záležitostiach týkajúcich sa obchodovania s ľuďmi prostredníctvom písomných príspevkov, podľa potreby a po dohode s Komisiou, a zabezpečuje súdržný prístup v tejto oblasti;

                  b)

                  pomáha Komisii pri hodnotení vývoja politiky v oblasti obchodovania s ľuďmi na národnej, európskej a medzinárodnej úrovni;

                  c)

                  pomáha Komisii pri hľadaní a vymedzovaní možných relevantných opatrení a iniciatív v rámci celého spektra politík v oblasti obchodovania s ľuďmi na európskej a národnej úrovni;

                  d)

                  poskytuje fórum na diskusie o záležitostiach týkajúcich sa obchodovania s ľuďmi a na vzájomnú výmenu skúseností.

            Komisia preto predkladá výzvu na podanie žiadostí s cieľom vybrať členov skupiny expertov.
      Skupina expertov bude pozostávať z 15 členov menovaných jednotlivo v súlade s článkom 4 uvedeného rozhodnutia.
      Komisia vyberie členov jednotlivo na obdobie štyroch rokov, ktoré je možné obnoviť. Členovia poskytnú Komisii nezávislé stanovisko, nezaťažené vonkajšími vplyvmi a budú rešpektovať pravidlá zachovania dôvernosti uvedené v článku 5 rozhodnutia Komisie, ktorým sa zriaďuje expertná skupina. Členovia sa zaväzujú konať nezávisle a vo verejnom záujme. Pri posúdení žiadostí Komisia zohľadní tieto kritériá:

                  a)

                  preukázateľnú odbornú spôsobilosť, mimoriadne pracovné výsledky a prax (najmenej päť rokov) vrátane praxe na európskej a/alebo medzinárodnej úrovni v oblastiach činností prevencie obchodovania s ľuďmi a boja proti nemu a ochrany obetí obchodovania a/alebo v súvisiacich oblastiach;

                  b)

                  dobré znalosti súčasného acquis EÚ v oblasti boja proti obchodovaniu s ľuďmi;

                  c)

                  preukázateľnú schopnosť používať angličtinu ako pracovný jazyk;

                  d)

                  potrebu zabezpečiť v skupine odborníkov rovnováhu, pokiaľ ide o reprezentatívnosť, pohlavie a miesto pôvodu uchádzačov (2);

                  e)

                  potrebu, aby v skupine boli rovnomerne zastúpené odborné znalosti týkajúce sa rôznych foriem obchodovania s ľuďmi a sexuálneho vykorisťovania a ich rôznych aspektov, ako sú prevencia, trestné stíhanie páchateľov a pomoc obetiam, ako aj znalosti z iných súvisiacich oblastí, napr. oblasti presadzovania práva, práce, migrácie, zdravotnej starostlivosti, sociálnych služieb, práv detí, vzdelávania, základných práv, sociálnych práv, rodovej rovnosti atď.;

                  f)

                  potrebu zachovať nadväznosť na prácu predchádzajúcej skupiny expertov, ktorá bola zriadená rozhodnutím Komisie 2007/675/ES (3);

                  g)

                  členovia skupiny expertov musia byť štátnymi príslušníkmi členského štátu Európskej únie, prípadne kandidátskej krajiny alebo potenciálnej kandidátskej krajiny, alebo krajiny Európskeho hospodárskeho priestoru.

            Posúdenie kandidátov bude prebiehať na základe údajov uvedených v životopise a vo formulári žiadosti.
      Žiadosti je možné podať iba vyplnením formulára žiadosti (dodatok) a vzorového životopisu (4). Žiadatelia by mali jasne vo svojej prihláške uviesť oblasť týkajúcu sa obchodovania s ľuďmi, v ktorej majú osobitné znalosti.
      Podpísané prihlášky musia byť zaslané najneskôr do […] e-mailom alebo poštou na túto adresu:

                  European Commission

                  Directorate-General Home Affairs

                  Unit D2 Secretariat

                  LX 46 3/131

                  1049 BRUSEL

                  Belgicko

                  HOME-ANTITRAFFICKING@ec.europa.eu

            Ak sa prihlášky posielajú e-mailom, dátum e-mailu sa považuje za dátum odoslania. Ak sa prihlášky posielajú poštou, dátum poštovej pečiatky sa považuje za dátum odoslania.
      Komisia preplatí cestovné výdavky a náklady na pobyt v súvislosti s činnosťou skupiny expertov v súlade s platnými ustanoveniami Komisie, do výšky dostupných rozpočtových prostriedkov. Členovia nedostanú za vykonávanie svojich povinností žiadnu odmenu.
      Zoznam členov skupiny expertov sa uverejní v registri odborných skupín a iných podobných útvarov Komisie (5) a na internetovej stránke GR pre vnútorné záležitosti.
      Osobné údaje sa zhromažďujú, spracúvajú a uverejňujú v súlade s ustanoveniami nariadenia Európskeho parlamentu a Rady (ES) č. 45/2001 (6).
      Akékoľvek ďalšie informácie poskytne pani Joanna BECZAŁA, telefón +32 22969639, e-mail joanna.beczala@ec.europa.eu.
      Informácie o výsledkoch výzvy na podanie žiadosti o členstvo sa uverejní na internetovej stránke GR pre vnútorné záležitosti a prípadne v Úradnom vestníku Európskej únie.

         (1)  Rozhodnutie Komisie 2011/502/EÚ z 10. augusta 2011, ktorým sa zriaďuje Skupina expertov pre boj proti obchodovaniu s ľuďmi a ktorým sa zrušuje rozhodnutie 2007/675/ES (pozri stranu 14 tohto úradného vestníka).

         (2)  Rozhodnutie Komisie 2000/407/ES z 19. júna 2000, ktoré sa týka rovnováhy mužov a žien vo výboroch a expertných skupinách ňou zriadených (Ú. v. ES L 154, 27.6.2000, s. 34).

         (3)  Rozhodnutie Komisie 2007/675/ES zo 17. októbra 2007, ktorým sa zriaďuje Skupina expertov pre boj proti obchodovaniu s ľuďmi (Ú. v. EÚ L 277, 20.10.2007, s. 29).

         (4)  Všetky životopisy by sa mali predložiť v európskom formáte: www.cedefop.eu.int/transparency/cv.asp.

         (5)  Členovia, ktorí majú námietky voči uverejneniu svojich mien, môžu požiadať o uplatnenie výnimky z tohto pravidla. Žiadosť o neuverejnenie mena člena skupiny odborníkov sa považuje za oprávnenú vtedy, ak by uverejnenie mohlo ohroziť jeho bezpečnosť či integritu, alebo neprimerane obmedziť jeho súkromie.

         (6)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s.1).

         Dodatok


title: 2006/455/ES,Euratom: Rozhodnutie Rady a Komisie z  21. februára 2005  o uzavretí Protokolu k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Gruzínskom na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii

text:
               6.7.2006

               SK

               Úradný vestník Európskej únie

               L 185/14

      ROZHODNUTIE RADY A KOMISIE

   z 21. februára 2005
   o uzavretí Protokolu k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Gruzínskom na druhej strane, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
   (2006/455/ES, Euratom)
   RADA EURÓPSKEJ ÚNIE,
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 44 ods. 2, článok 47 ods. 2 poslednú vetu a články 55, 57 ods. 2, články 71, 80 ods. 2, články 93, 94, 133 a 181a v spojení s druhou vetou článku 300 ods. 2 a prvým pododsekom článku 300 ods. 3,
   so zreteľom na Zmluvu o založení Európskeho spoločenstva pre atómovú energiu, a najmä na druhý odsek jej článku 101,
   so zreteľom na Zmluvu o pristúpení z roku 2003, a najmä na jej článok 2 ods. 3,
   so zreteľom na Akt o pristúpení z roku 2003, a najmä na jeho článok 6 ods. 2,
   so zreteľom na návrh Komisie,
   so zreteľom na stanovisko Európskeho parlamentu (1),
   so zreteľom na súhlas Rady podľa článku 101 Zmluvy o založení Európskeho spoločenstva pre atómovú energiu,
   keďže:

               (1)

               Protokol k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Gruzínskom na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii bol v mene Európskych spoločenstiev a ich členských štátov podpísaný 30. apríla 2004.

               (2)

               Protokol sa predbežne vykonáva od 1. mája 2004 až do nadobudnutia jeho platnosti.

               (3)

               Protokol by mal byť schválený,

         ROZHODLI TAKTO:
   Článok 1
   Protokol k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Gruzínskom na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii sa týmto schvaľuje v mene Európskeho spoločenstva, Európskeho spoločenstva pre atómovú energiu a členských štátov.
   Text protokolu je pripojený k tomuto rozhodnutiu (2).
   Článok 2
   Predseda Rady odovzdá v mene Spoločenstva a jeho členských štátov oznámenie ustanovené v článku 4 protokolu. Predseda Komisie zároveň odovzdá takéto oznámenie v mene Európskeho spoločenstva pre atómovú energiu.

      V Bruseli 21. februára 2005

            Za Radu

            predseda

         J. ASSELBORN

            Za Komisiu

            predseda

         J. M. BARROSO

      (1)  Stanovisko z 26. októbra 2004 (zatiaľ neuverejnené v úradnom vestníku).

      (2)  Pozri stranu 10 tohto úradného vestníka.


title: Rozhodnutie Rady z  22. decembra 2009 , ktorým sa vymenúva portugalský člen Výboru regiónov

text:
               31.12.2009

               SK

               Úradný vestník Európskej únie

               L 353/69

      ROZHODNUTIE RADY

   z 22. decembra 2009,
   ktorým sa vymenúva portugalský člen Výboru regiónov
   (2009/1026/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh portugalskej vlády,
   keďže:

               (1)

               Dňa 24. januára 2006 Rada prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               V dôsledku skončenia funkčného obdobia pána Josého MACÁRIA CORREIU sa uvoľnilo miesto člena Výboru regiónov,

         ROZHODLA TAKTO:
   Článok 1
   Za člena Výboru regiónov sa na zvyšný čas funkčného obdobia, ktoré trvá do 25. januára 2010, opätovne vymenúva:
   pán José MACÁRIO CORREIA, Presidente da Câmara Municipal de Faro.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 22. decembra 2009

            Za Radu

            predseda

         A. CARLGREN

      (1)  Ú. v. EÚ L 56, 25.2.2006, s. 75.


title: 2014/521/EÚ: Rozhodnutie Rady z  30. júla 2014 , ktorým sa vymenúvajú dvaja chorvátski členovia a štyria chorvátski náhradníci Výboru regiónov

text:
               6.8.2014

               SK

               Úradný vestník Európskej únie

               L 233/30

         ROZHODNUTIE RADY
   z 30. júla 2014,
   ktorým sa vymenúvajú dvaja chorvátski členovia a štyria chorvátski náhradníci Výboru regiónov

      (2014/521/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh chorvátskej vlády,
   keďže:

               (1)

               Rada 22. decembra 2009 a 18. januára 2010 prijala rozhodnutia 2009/1014/EÚ (1) a 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015.

               (2)

               Po pristúpení Chorvátskej republiky k Európskej únii by sa mal Výbor regiónov doplniť vymenovaním deviatich členov a deviatich náhradníkov zastupujúcich regionálne a miestne orgány v Chorvátsku. Rada 1. júla 2013 prijala rozhodnutie 2013/342/EÚ (3), ktorým sa vymenúva osem chorvátskych členov a deväť chorvátskych náhradníkov do 25. januára 2015. Od prijatia rozhodnutia 2013/342/EÚ preto zostalo voľné jedno miesto člena Výboru regiónov.

               (3)

               V dôsledku skončenia funkčného obdobia pána Ivan Jakovčića sa uvoľnilo jedno miesto člena Výboru regiónov.

               (4)

               V dôsledku skončenia funkčného obdobia pána Miroslava ČAČIJU, pani Blanky GLAVICOVEJ-JEČMENICOVEJ, pána Andriju RUDIĆA a pani Ivany POSAVECOVEJ KRIVECOVEJ sa uvoľnili štyri miesta náhradníkov,

         PRIJALA TOTO ROZHODNUTIE:
   Článok 1
   Na zvyšný čas súčasného funkčného obdobia, ktoré trvá do 25. januára 2015, sa do Výboru regiónov vymenúvajú:

               a)

               za členov:

                           —

                           pán Valter FLEGO, Prefect of Istra County

                           —

                           pán Željko TURK, Mayor of the City of Zaprešić

                     a

               b)

               za náhradníkov:

                           —

                           pán Ivan VUČIĆ, Prefect of Karlovac County

                           —

                           pán Alojz TOMAŠEVIĆ, Prefect of Požega-Slavonia County

                           —

                           pani Jasna PETEK, Deputy Prefect of Krapina-Zagorje County

                           —

                           pán Damir DEKANIĆ, Mayor of Municipality of Andrijaševci.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 30. júla 2014

            Za Radu

            predseda

         S. GOZI

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.

      (3)  Ú. v. EÚ L 183, 2.7.2013, s. 8.


title: 2014/610/EÚ: Rozhodnutie Európskeho parlamentu z  3. apríla 2014 o účtovnej závierke Európskej nadácie pre zlepšovanie životných a pracovných podmienok za rozpočtový rok 2012

text:
               5.9.2014

               SK

               Úradný vestník Európskej únie

               L 266/285

         ROZHODNUTIE EURÓPSKEHO PARLAMENTU
   z 3. apríla 2014
   o účtovnej závierke Európskej nadácie pre zlepšovanie životných a pracovných podmienok za rozpočtový rok 2012
   (2014/610/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej nadácie pre zlepšovanie životných a pracovných podmienok za rozpočtový rok 2012,

               —

               so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2012 spolu s odpoveďami nadácie (1),

               —

               so zreteľom na odporúčanie Rady z 18. februára 2014 (05849/2014 – C7-0054/2014),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (4), a najmä na jeho článok 16,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 77 rokovacieho poriadku a prílohu VI rokovacieho poriadku,

               —

               so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0183/2014),

               1.

               schvaľuje účtovnú závierku Európskej nadácie pre zlepšovanie životných a pracovných podmienok za rozpočtový rok 2012;

               2.

               poveruje svojho predsedu, aby postúpil toto rozhodnutie riaditeľovi Európskej nadácie pre zlepšovanie životných a pracovných podmienok, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 365, 13.12.2013, s. 221.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. ES L 139, 30.5.1975, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: Rozhodnutie Rady (EÚ) 2016/206 z 12. februára 2016, ktorým sa vymenúva jeden náhradník Výboru regiónov navrhnutý Rakúskou republikou

text:
               16.2.2016

               SK

               Úradný vestník Európskej únie

               L 39/44

         ROZHODNUTIE RADY (EÚ) 2016/206
   z 12. februára 2016,
   ktorým sa vymenúva jeden náhradník Výboru regiónov navrhnutý Rakúskou republikou
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh rakúskej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

               (2)

               V dôsledku skončenia funkčného obdobia pána Johannesa PEINSTEINERA sa uvoľnilo jedno miesto náhradníka Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2020, sa za náhradníčku Výboru regiónov vymenúva:

               —

               Dr. Carmen KIEFER, Vizebürgermeisterin der Marktgemeinde Kuchl.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 12. februára 2016

            Za Radu

            predseda

         J.R.V.A. DIJSSELBLOEM

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).


title: Rozhodnutie Rady (EÚ) 2016/1203 z 18. júla 2016, ktorým sa vymenúvajú člen a náhradník Výboru regiónov navrhnutí Španielskym kráľovstvom

text:
                  23.7.2016

                  SK

                  Úradný vestník Európskej únie

                  L 198/44

            ROZHODNUTIE RADY (EÚ) 2016/1203
      z 18. júla 2016,
      ktorým sa vymenúvajú člen a náhradník Výboru regiónov navrhnutí Španielskym kráľovstvom
      RADA EURÓPSKEJ ÚNIE,
      so zreteľom na Zmluvu o fungovaní Európskej únie, a najmä na jej článok 305,
      so zreteľom na návrh španielskej vlády,
      keďže:

                  (1)

                  Rada prijala 26. januára 2015 rozhodnutie (EÚ) 2015/116, (1)5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

                  (2)

                  V dôsledku skončenia funkčného obdobia pána Francesca HOMSA i MOLISTA sa uvoľnilo jedno miesto člena Výboru regiónov.

                  (3)

                  V dôsledku skončenia funkčného obdobia pána Rogera ALBINYANU i SAIGÍHO sa uvoľnilo miesto náhradníka Výboru regiónov,

            PRIJALA TOTO ROZHODNUTIE:
      Článok 1
      Na zvyšný čas súčasného funkčného obdobia, ktoré trvá do 25. januára 2020, sa do Výboru regiónov vymenúvajú:

                  a)

                  za člena:

                              —

                              pán Jordi SOLÉ i FERRANDO, Secretario de Asuntos Exteriores y de la Unión Europea, Comunidad Autónoma de Cataluña

                        a

                  b)

                  za náhradníka:

                              —

                              pán Amadeu ALTAFAJ i TARDIO, Representante Permanente ante la Unión Europea
                                  (*)
                                 ,Comunidad Autónoma de Cataluña.

            Článok 2
      Toto rozhodnutie nadobúda účinnosť dňom jeho prijatia.

         V Bruseli 18. júla 2016

               Za Radu

               predsedníčka

            G. MATEČNÁ

         (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

         (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

         (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).

         (*)  Vymenovanie „Stáleho predstaviteľa autonómnej oblasti Katalánsko pri Európskej únii“ napadla španielska vláda na Najvyššom súde Katalánska.